CELEX: 32016D0175
Language: fi
Date: 2016-02-08 00:00:00
Title: Komission täytäntöönpanopäätös (EU) 2016/175, annettu 8 päivänä helmikuuta 2016, Espanjan Euroopan parlamentin ja neuvoston direktiivin 2006/42/EY mukaisesti toteuttamasta toimenpiteestä painepesurityypin markkinoille saattamisen kieltämiseksi (tiedoksiannettu numerolla C(2016) 670) (ETA:n kannalta merkityksellinen teksti)

10.2.2016   
            
            
               FI
            
            
               Euroopan unionin virallinen lehti
            
            
               L 33/12
            
         KOMISSION TÄYTÄNTÖÖNPANOPÄÄTÖS (EU) 2016/175,
   annettu 8 päivänä helmikuuta 2016,
   Espanjan Euroopan parlamentin ja neuvoston direktiivin 2006/42/EY mukaisesti toteuttamasta toimenpiteestä painepesurityypin markkinoille saattamisen kieltämiseksi
   
      
         (tiedoksiannettu numerolla C(2016) 670)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan 3 kohdan,
   sekä katsoo seuraavaa:
   
               (1)
            
            
               Direktiivin 2006/42/EY 11 artiklan 2 kohdassa vahvistetun menettelyn mukaisesti Espanja ilmoitti komissiolle toimenpiteestä, jolla kielletään saattamasta markkinoille tyyppiä Parkside PHD 100 B2 olevaa painepesuria, jota valmistaa Grizzly Gartengeräte GmbH & Co. KG, Saksa, ja jota jakelee LIDL Supermercados, S.A.U., Espanja.
            
         
               (2)
            
            
               Perusteluksi toimenpiteelle ilmoitetaan se, että kone ei täytä direktiivin 2006/42/EY liitteessä I vahvistettuja olennaisia terveys- ja turvallisuusvaatimuksia.
            
         
               (3)
            
            
               Direktiivin 2006/42/EY liitteessä I olevassa 1.5.1 kohdassa ”Sähkönsyöttö” edellytetään, että kone, jossa on sähkönsyöttö, on suunniteltava, rakennettava ja varustettava siten, että kaikki sähköiset vaaratekijät voidaan estää. Samassa liitteessä I olevassa 1.5.2 kohdassa ”Staattinen sähkö” edellytetään, että kone on suunniteltava ja rakennettava sellaiseksi, että mahdollisesti vaaraa aiheuttavien sähköstaattisten varausten syntyminen estetään tai rajoitetaan, ja/tai koneessa on oltava laitteet varausten purkamiseksi.
            
         
               (4)
            
            
               Valmistajan painepesurille antamassa EY-vaatimustenmukaisuusvakuutuksessa viitattiin muiden muassa yhdenmukaistettuun standardiin EN 60335-2-67:2009, Kotitalouksiin ja vastaaviin käyttöihin tarkoitetut sähkölaitteet – Turvallisuus – Osa 2–67: Particular requirements for floor treatment and floor cleaning machines for commercial use (Erityisvaatimukset ammattikäyttöön tarkoitetuille lattian hoito- ja puhdistuskoneille) (IEC 60335-2-67:2002 (Modified) + A1:2005 (Modified)).
            
         
               (5)
            
            
               Espanjan viranomaisten mukaan painepesurissa havaittiin seuraavat puutteet:
               
                           —
                        
                        
                           Vesisuojausluokka oli kädessäpidettäviltä laitteilta vaadittavaa luokkaa IPX7 alhaisempi, mikä aiheuttaa tappavan sähköiskun vaaran. Tältä osin laite ei vastannut direktiivin 2006/42/EY liitteessä I olevien 1.5.1 ja 1.5.2 kohdan vaatimuksia eikä ollut kädessä pidettäviä laitteita koskevien, yhdenmukaistetun standardin EN 60335-2-67:2009 kohdassa 6.2 vahvistettujen vaatimusten mukainen.
                        
                     
                           —
                        
                        
                           Sähköjohdon pituus oli alle 15 metriä, mikä aiheuttaa tappavan sähköiskun vaaran. Tältä osin laite ei vastannut direktiivin 2006/42/EY liitteessä I olevien 1.5.1 ja 1.5.2 kohdan vaatimuksia eikä ollut kädessä pidettäviä laitteita koskevien, yhdenmukaistetun standardin EN 60335-2-67:2009 kohdassa 25.7 vahvistettujen vaatimusten mukainen.
                        
                     
                           —
                        
                        
                           Painepesurissa on aukko, joka sijaitsee alle 60 mm:n korkeudella lattiasta ja josta voi päästä vettä jännitteisiin osiin, mikä muodostaa tappavan sähköiskun vaaran. Tältä osin laite ei vastannut direktiivin 2006/42/EY liitteessä I olevien 1.5.1 ja 1.5.2 kohdan vaatimuksia eikä ollut yhdenmukaistetun standardin EN 60335-2-67:2009 kohdassa 22.101 vahvistettujen vaatimusten mukainen.
                        
                     
         
               (6)
            
            
               Komissio pyysi valmistajaa, Grizzly Gartengeräte GmbH & Co. KG, ja jakelijaa, LIDL Supermercados, S.A.U., esittämään huomautuksensa toimenpiteestä, jonka Espanja on toteuttanut.
            
         
               (7)
            
            
               Valmistajalta ei saatu vastausta. Jakelijalta tämän edustajan kautta saadussa vastauksessa katsottiin, että kyseessä on siirrettävä laite ja että alemmat tekniset vaatimukset, suojausluokka ja kaapelin pituus vastasivat siirrettäviin laitteisiin sovellettavia vaatimuksia, mutta Espanjan viranomaisten esille tuomat puutteet liittyivät kädessä pidettäviä laitteita koskeviin vaatimuksiin. Aukon osalta jakelija katsoi, että vaatimus on täytetty, koska painepesurissa ei ole jännitteisiä osia alempana kuin 60 mm:n korkeudella maasta.
            
         
               (8)
            
            
               Saatavilla olevien asiakirjojen perusteella ero Espanjan viranomaisten ja jakelijan huomioon ottamien teknisten turvallisuusvaatimusten tasossa liittyy suoraan siihen, luokitellaanko painepesuri kädessä pidettäväksi vai siirrettäväksi laitteeksi yhdenmukaistetun standardin EN 60335-1 ”Kotitalouksiin ja vastaaviin käyttöihin tarkoitetut sähkölaitteet – Turvallisuus – Osa 1: Yleiset vaatimukset” mukaisesti. Lisäksi standardia EN 60335-2-67 on käytettävä yhdessä standardin EN 60335-1 kanssa.
            
         
               (9)
            
            
               Espanjan viranomaisten esittämien todisteiden ja jakelijan toimittamien asiakirjojen analyysi johti päätelmään, että painepesurilla on kaksi käyttötapaa, toisin sanoen sitä voidaan käyttää paitsi siirrettävänä laitteena, kuten jakelija totesi, myös kädessä pidettävänä laitteena, kuten Espanjan viranomaiset ovat todenneet. Joka tapauksessa, vaikka olisi katsottava, että painepesuri on siirrettävä laite, sen käyttämistä kädessä pidettävänä voitaisiin pitää ”kohtuudella ennakoitavissa olevana väärinkäyttönä”, josta säädetään direktiivin 2006/42/EY liitteessä I olevissa 1.1.2 ja 1.7.4.1 kohdassa, joissa todetaan, että valmistajan on otettava huomioon paitsi koneen tarkoitettu käyttö myös sen kohtuudella ennakoitavissa oleva väärinkäyttö. Sen vuoksi painepesurin olisi joka tapauksessa täytettävä kädessä pidettäviin laitteisiin sovellettavat tiukemmat tekniset turvallisuusvaatimukset.
            
         
               (10)
            
            
               Näin olle tyyppiä Parkside PHD 100 B2 oleva painepesuri, jota valmistaa Grizzly Gartengeräte GmbH & Co. KG, Saksa, ja jota jakelee LIDL Supermercados, S.A.U., Espanja, ei täytä direktiivin 2006/42/EY 5 artiklan 1 kohdan a alakohdassa tarkoitettuja olennaisia terveys- ja turvallisuusvaatimuksia. Vaatimustenvastaisuus aiheuttaa käyttäjille vakavan loukkaantumisvaaran. Sen vuoksi on aiheellista pitää Espanjan toteuttamaa toimenpidettä perusteltuna,
            
         ON TEHNYT TÄMÄN PÄÄTÖKSEN:
   1 artikla
   Espanjan toteuttama toimenpide, jolla kielletään saattamasta markkinoille tyyppiä Parkside PHD 100 B2 olevaa painepesuria, jota valmistaa Grizzly Gartengeräte GmbH & Co. KG, Saksa, ja jota jakelee LIDL Supermercados, S.A.U., Espanja, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 8 päivänä helmikuuta 2016.
      
         
            Komission puolesta
         
         Elżbieta BIEŃKOWSKA
         
            Komission jäsen
         
      
   
   
      (1)  EUVL L 157, 9.6.2006, s. 24.